龍井辯才老師新亭
作者：釋道潜
朝代：宋

paragraphs: 遠公吾家傑，道妙非壺丘。
德傾龍象侶，貌蓋江湖秋。
平生經論學，不爲名相留。
滔滔若懸瀑，下注萬丈湫。
昔年謝講事，衆挽不轉頭。
刳心老巖穴，百念本不浮。
東南多望士，唯見此老優。
翰林天下公，方外寔輩流。
旌旗虎溪路，竟日泉石游。
衆生病未已，師意可忘憂。